Propunere de DECIZIE DE PUNERE ÎN APLICARE A CONSILIULUI de modificare a listei de țări terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat /* COM/2014/0628 final - 2014/0294 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii Prezenta propunere se referă la aplicarea Regulamentului (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[1] (regulamentul INN). Contextul general Prezenta propunere se înscrie în contextul punerii în aplicare a Regulamentului INN și este rezultatul procedurilor de anchetă și dialog care s-au desfășurat în conformitate cu cerințele de fond și de procedură incluse în Regulamentul INN care prevăd, printre altele, că toate țările ar trebui să îndeplinească obligațiile care le revin în temeiul dreptului internațional în calitate de stat de pavilion, stat portuar, stat costier sau stat comercial pentru prevenirea, descurajarea și eliminarea pescuitului INN. Dispoziții în vigoare în domeniul propunerii Decizia Comisiei din 15 noiembrie 2012 (JO C 354 17.11.2012, p.1-47) de notificare a țărilor terțe în privința cărora Comisia consideră că există posibilitatea de a fi identificate ca țări necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Decizia de punere în aplicare a Comisiei din ZIUA LUNA 2014 (JO C XXXX, XX.XX.2014, p …) de identificare a țărilor terțe pe care Comisia le consideră țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Coerența cu alte politici și obiective ale Uniunii Nu se aplică. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Părțile interesate vizate de procedură au avut posibilitatea de a-și apăra interesele în timpul procedurilor de anchetă și dialog, în conformitate cu dispozițiile regulamentului INN. Obținerea și utilizarea expertizei Nu a fost necesar să se recurgă la expertiză externă. Evaluarea impactului Prezenta propunere este rezultatul punerii în aplicare a regulamentului INN. Regulamentul INN nu conține dispoziții referitoare la evaluarea generală a impactului, în schimb conține o listă exhaustivă de condiții care trebuie evaluate. 3. ELEMENTELE JURIDICE ALE PROPUNERII Rezumatul acțiunii propuse La 15 noiembrie 2012, Comisia a notificat, printr-o decizie a Comisiei, opt țări terțe (Belize, Regatul Cambodgia, Republica Fiji, Republica Guineea, Republica Panama, Republica Democratică Socialistă Sri Lanka, Republica Togoleză și Republica Vanuatu) că este de părere că există posibilitatea de a fi identificate ca țări terțe necooperante în temeiul regulamentului INN. Comisia a inițiat demersuri cu privire la cele opt țări. Aceste demersuri au constat, printre altele, în măsuri care au oferit motive pentru acțiunile sale, oportunitatea țărilor de a răspunde la afirmații și de a le respinge, dreptul de a solicita și de a furniza informații suplimentare, propuneri de planuri de acțiune pentru remedierea situației, precum și timpul corespunzător pentru a răspunde și un termen rezonabil pentru remedierea situației. La ZIUA LUNA 2014, Comisia, printr-o decizie de punere în aplicare a Comisiei, a identificat Sri Lanka ca țară terță pe care Comisia o consideră țară terță necooperantă în temeiul regulamentului INN. Propunerea anexată de decizie de punere în aplicare a Consiliului se bazează pe constatările care au confirmat că Sri Lanka nu a reușit să își îndeplinească obligațiile care îi revin în temeiul dreptului internațional în calitate de stat de pavilion, portuar, costier sau comercial. Prin urmare, se propune adoptarea de către Consiliu a propunerii de decizie anexate. Temei juridic Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Principiul subsidiarității Propunerea intră în sfera competenței exclusive a Uniunii Europene. În consecință, principiul subsidiarității nu se aplică. Principiul proporționalității Propunerea respectă principiul proporționalității din următoarele motive: Forma de acțiune este descrisă în regulamentul INN și nu permite luarea unei decizii la nivel național. Nu sunt necesare indicații privind modul în care sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor este limitată la minimum și proporțională cu obiectivul propunerii. Alegerea instrumentelor Instrumente propuse: decizie. Alte instrumente nu ar fi adecvate din următorul motiv: Alte instrumente nu ar fi adecvate întrucât regulamentul INN nu prevede opțiuni alternative. 4. IMPLICAȚIILE BUGETARE Propunerea nu are implicații asupra bugetului Uniunii. 2014/0294 (NLE) Propunere de DECIZIE DE PUNERE ÎN APLICARE A CONSILIULUI de modificare a listei de țări terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[2], în special articolul 33, având în vedere propunerea prezentată de Comisia Europeană, întrucât: 1. INTRODUCERE (1) Regulamentul (CE) nr. 1005/2008 (regulamentul INN) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN). (2) Capitolul VI din regulamentul INN definește procedura în ceea ce privește identificarea țărilor terțe necooperante, demersurile cu privire la țările identificate ca țări terțe necooperante, stabilirea unei liste de țări necooperante, eliminarea de pe lista de țări necooperante, publicarea listei de țări necooperante și eventualele măsuri de urgență. (3) În conformitate cu articolul 32 din regulamentul INN, Comisia a notificat printr-o decizie din 15 noiembrie 2012[3] („decizia din 15 noiembrie 2012”) opt țări terțe referitor la faptul că ar putea fi identificate drept țări terțe pe care Comisia le consideră țări terțe necooperante. (4) În decizia din 15 noiembrie 2012, Comisia a inclus informații privind faptele și considerentele esențiale care stau la baza acestei identificări. (5) Tot la 15 noiembrie 2012, Comisia a notificat cele opt țări terțe prin scrisori individuale cu privire la posibilitatea de a le identifica drept țări terțe necooperante. (6) În scrisorile respective, Comisia a subliniat că, pentru a evita identificarea și propunerea de a fi incluse oficial pe listă ca țări terțe necooperante, astfel cum se prevede la articolele 31 și 33 din regulamentul INN, țările terțe în cauză sunt invitate să stabilească, în strânsă colaborare cu Comisia, un plan de acțiune pentru a remedia deficiențele identificate în decizia din 15 noiembrie 2012. (7) În consecință, Comisia a invitat cele opt țări terțe în cauză: (i) să ia toate măsurile necesare pentru a pune în aplicare acțiunile cuprinse în planurile de acțiune sugerate de Comisie; (i) să evalueze punerea în aplicare a acțiunilor cuprinse în planurile de acțiune sugerate de Comisie; și (iii) să trimită Comisiei, o dată la șase luni, rapoarte detaliate prin care să se evalueze punerea în aplicare a fiecărei acțiuni în ceea ce privește, printre altele, eficacitatea acestora la nivel individual și/sau global în asigurarea unui sistem de control în domeniul pescuitului care să fie în întregime conform legislației. (8) Cele opt țări terțe în cauză au avut posibilitatea de a răspunde în scris cu privire la aspectele indicate în mod explicit în decizia din 15 noiembrie 2012, precum și cu privire la alte informații relevante, permițându-li-se să prezinte probe care să infirme sau să completeze afirmațiile cuprinse în decizia din 15 noiembrie 2012 sau să adopte, după caz, un plan de acțiune pentru a îmbunătăți situația și măsuri care să o remedieze. Celor opt țări li s-a asigurat dreptul de a solicita sau de a furniza informații suplimentare. (9) La 15 noiembrie 2012, Comisia a inițiat un proces de dialog cu cele opt țări terțe și a precizat că este de părere că o perioadă de șase luni este, în principiu, suficientă pentru a se ajunge la un acord. (10) Comisia a continuat să caute și să verifice toate informațiile pe care le-a considerat necesare. Observațiile prezentate oral și în scris de către cele opt țări ca urmare a deciziei din 15 noiembrie 2012 au fost examinate și luate în considerare. Cele opt țări au fost informate permanent oral sau în scris cu privire la comentariile Comisiei. (11) La 24 martie 2014 a fost adoptată Decizia de punere în aplicare 2014/170/UE a Consiliului de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat[4]. Trei dintre cele opt țări vizate de decizia din 15 noiembrie 2012 au fost incluse pe listă ca țări terțe necooperante, deoarece, în pofida luării unor măsuri, nu reușiseră încă să își îndeplinească obligațiile care le revin în temeiul dreptului internațional în calitate de stat de pavilion și de stat costier, de a adopta acțiuni pentru prevenirea, descurajarea și eliminarea pescuitului INN. (12) Printr-o decizie de punere în aplicare din ZIUA LUNA 2014[5], Comisia a identificat Republica Democratică Socialistă Sri Lanka (Sri Lanka) drept țară terță necooperantă în ceea ce privește combaterea activităților de pescuit INN. În conformitate cu regulamentul INN, Comisia a prezentat motivele pentru care consideră că Sri Lanka nu și-a respectat obligațiile care îi revin în temeiul dreptului internațional în calitate de stat de pavilion, stat portuar, stat costier sau stat comercial de a lua măsuri, a preveni, a descuraja și a elimina activitățile de pescuit INN. (13) Prin urmare, în contextul punerii în aplicare a regulamentului INN, ca rezultat al procedurilor de anchetă și dialog care s-au desfășurat în conformitate cu cerințele de fond și de procedură prevăzute în regulamentul INN, ar trebui luată o decizie de punere în aplicare a Consiliului prin care Sri Lanka să fie trecută pe lista de țări terțe necooperante în ceea ce privește combaterea activităților de pescuit INN. Prezenta decizie se bazează pe procedurile respective de anchetă și dialog, inclusiv pe corespondența transmisă și pe reuniunile care au avut loc, precum și pe decizia din 15 noiembrie 2012 și pe decizia din ZIUA LUNA 2014. Motivele care stau la baza acestor acte și proceduri sunt aceleași ca cele care stau la baza prezentei decizii. Prezenta decizie, care include Sri Lanka pe lista de țări terțe necooperante în ceea ce privește combaterea activităților de pescuit INN, ar trebui să implice consecințele menționate la articolul 38 din regulamentul INN. (14) În momentul adoptării deciziei de punere în aplicare a Consiliului care include Sri Lanka pe lista de țări terțe necooperante, în conformitate cu articolul 33 din regulamentul INN, decizia din ZIUA LUNA 2014 de identificare a Republicii Sri Lanka ca țară terță necooperantă va deveni caducă. (15) În conformitate cu articolul 34 alineatul (1) din regulamentul INN, Consiliul, hotărând cu majoritate calificată la propunerea Comisiei, elimină o țară terță de pe lista de țări terțe necooperante dacă țara în cauză demonstrează că situația care a justificat includerea sa pe listă a fost remediată. Decizia de eliminare ia în considerare și dacă țările terțe incluse pe listă au adoptat măsuri concrete care permit să se obțină o îmbunătățire durabilă a respectivei situații. 2. PROCEDURA CU PRIVIRE LA SRI LANKA (16) La 15 noiembrie 2012, Comisia a notificat Sri Lanka, în temeiul articolului 32 din regulamentul INN, că are în vedere posibilitatea de a identifica Sri Lanka drept țară terță necooperantă și a invitat Sri Lanka să stabilească, în strânsă cooperare cu serviciile sale, un plan de acțiune pentru a remedia deficiențele identificate în decizia din 15 noiembrie 2012. În perioada decembrie 2012-iunie 2014, Sri Lanka a prezentat observații în scris prin care și-a exprimat punctele de vedere și s-a întâlnit cu Comisia pentru a discuta aspectele relevante. Comisia a furnizat informații relevante în scris Republicii Sri Lanka. Comisia a continuat să caute și să verifice toate informațiile pe care le-a considerat necesare. Observațiile orale și scrise prezentate de Sri Lanka ca urmare a deciziei din 15 noiembrie 2012 au fost examinate și luate în considerare, iar Sri Lanka a fost informată oral sau în scris cu privire la comentariile Comisiei. Comisia a considerat că domeniile de interes și deficiențele, astfel cum sunt descrise în decizia din 15 noiembrie 2012, nu au fost abordate în mod satisfăcător de Sri Lanka. În plus, Comisia a concluzionat că nici măsurile propuse într-un plan de acțiune nu au fost puse în aplicare integral. 3. IDENTIFICAREA REPUBLICII SRI LANKA CA ȚARĂ TERȚĂ NECOOPERANTĂ (17) În decizia din 15 noiembrie 2012, Comisia a analizat obligațiile Republicii Sri Lanka și a evaluat respectarea de către aceasta a obligațiilor internaționale care îi revin în calitate de stat de pavilion, stat portuar, stat costier sau stat comercial. În scopul analizei respective, Comisia a ținut seama de parametrii enumerați la articolul 31 alineatele (4)-(7) din regulamentul INN. (18) Comisia a analizat îndeplinirea de către Sri Lanka a obligațiilor internaționale care îi revin în conformitate cu concluziile stabilite în decizia din 15 noiembrie 2012, luând în considerare informațiile relevante furnizate în această privință de Sri Lanka, planul de acțiune sugerat și măsurile luate pentru remedierea situației. (19) Principalele deficiențe identificate de Comisie în planul de acțiune sugerat au fost cu privire la mai multe probleme care țin de punerea în aplicare a obligațiilor prevăzute de dreptul internațional, legate mai ales de neadoptarea unui cadru legal adecvat, de lipsa unui sistem de monitorizare adecvat și eficient, de lipsa unui program de observare, de lipsa unui sistem de sancționare disuasivă, precum și de punerea în aplicare inadecvată a regimului de certificare a capturii. Alte deficiențe identificate sunt legate, în mod mai general, de respectarea obligațiilor internaționale, inclusiv a recomandărilor și a rezoluțiilor organizațiilor regionale de gestionare a pescuitului (ORGP), și a condițiilor de înmatriculare a navelor în conformitate cu dreptul internațional. S-a identificat, de asemenea, lipsa de conformitate cu recomandările și rezoluțiile organismelor relevante, cum ar fi Planul internațional de acțiune împotriva pescuitului ilegal, nedeclarat și nereglementat al Organizației Națiunilor Unite. Cu toate acestea, lipsa conformității cu recomandările și cu rezoluțiile fără caracter obligatoriu a fost luată în considerare numai ca probă suplimentară și nu a stat la baza identificării în cauză. (20) În decizia de punere în aplicare din ZIUA LUNA 2014, Comisia a identificat Sri Lanka drept țară terță necooperantă în temeiul regulamentului INN. (21) În ceea ce privește posibilele constrângeri cu care se confruntă Sri Lanka, ca țară în curs de dezvoltare, este de remarcat faptul că statutul specific și performanța generală a Republicii Sri Lanka cu privire la pescuit nu sunt afectate de nivelul său general de dezvoltare. (22) Având în vedere decizia din 15 noiembrie 2012 și decizia din ZIUA LUNA 2014, precum și procesul de dialog întreținut de Comisie cu Sri Lanka și rezultatul său, se poate concluziona că acțiunile întreprinse de Sri Lanka în ceea ce privește obligațiile care îi revin în calitate de stat de pavilion sunt insuficiente pentru a se conforma articolelor 94, 117 și 118 din Convenția Națiunilor Unite asupra dreptului mării (UNCLOS) și articolelor 18, 19 și 20 din Acordul Organizației Națiunilor Unite privind stocurile de pește (UNSFA). (23) Prin urmare, Sri Lanka nu a reușit să își îndeplinească obligațiile care îi revin în calitate de stat de pavilion în temeiul dreptului internațional, de a lua măsuri pentru a preveni, a descuraja și a elimina pescuitul INN și ar trebui inclusă pe lista Uniunii a țărilor terțe necooperante. 4. STABILIREA UNEI LISTE A ȚĂRILOR TERȚE NECOOPERANTE (24) Având în vedere concluziile formulate în ceea ce privește Sri Lanka, această țară ar trebui să fie inclusă pe lista de țări terțe necooperante stabilită prin decizia din 24 martie 2014 în temeiul articolului 33 din regulamentul INN. Prin urmare, anexa la Decizia de punere în aplicare 2014/170/UE ar trebui modificată în consecință. (25) Acțiunile în legătură cu Sri Lanka, sub forma unor măsuri care ar trebui să se aplice, sunt enumerate la articolul 38 din regulamentul INN. Interzicerea importului se referă la toate produsele pescărești, astfel cum sunt definite la articolul 2 alineatul (8) din regulamentul INN, întrucât identificarea ca țară terță necooperantă nu este determinată de lipsa de măsuri adecvate adoptate în legătură cu activitățile de pescuit INN care afectează un anumit stoc sau anumite specii. (26) Pescuitul INN, printre altele, epuizează stocurile de pește, distruge habitatele marine, subminează conservarea și utilizarea durabilă a resurselor marine, denaturează concurența, pune în pericol securitatea alimentară, pune pescarii corecți într-un dezavantaj neloial și fragilizează comunitățile costiere. Având în vedere amploarea problemelor legate de pescuitul INN se consideră necesar ca Uniunea să pună rapid în aplicare acțiunile cu privire la Sri Lanka ca țară terță necooperantă. Având în vedere considerentele de mai sus, prezenta decizie ar trebui să intre în vigoare în ziua următoare datei publicării în Jurnalul Oficial al Uniunii Europene. (27) Dacă Sri Lanka demonstrează că situația care a justificat includerea sa pe listă a fost remediată, Consiliul, hotărând cu majoritate calificată la propunerea Comisiei, elimină Sri Lanka de pe lista de țări terțe necooperante în conformitate cu articolul 34 alineatul (1) din regulamentul INN. Orice decizie de eliminare ia în considerare dacă Sri Lanka a adoptat măsuri concrete care să permită obținerea unei îmbunătățiri durabile a situației, DECIDE: Articolul 1 Anexa la Decizia de punere în aplicare 2014/170/UE se înlocuiește cu textul prevăzut în anexa la prezenta decizie. Articolul 2 Prezenta decizie intră în vigoare în ziua următoare datei publicării în Jurnalul Oficial al Uniunii Europene. Adoptată la Bruxelles, Pentru Consiliu Președintele [1] JO L 286, 29.10.2008, p. 1. [2] JO L 286, 29.10.2008, p. 1. [3] Decizia Comisiei din 15 noiembrie 2012 de notificare a țărilor terțe în privința cărora Comisia consideră că există posibilitatea de a fi identificate ca țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO C 354, 17.11.2012, p. 1). [4] JO L 91, 27.3.2014, p. 43. [5] Decizia de punere în aplicare a Comisiei din ZIUA LUNA 2014 de identificare a țărilor terțe pe care Comisia le consideră țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO C XX, zz.ll.2014, p.X). ANEXĂ Lista de țări terțe necooperante în ceea ce privește combaterea activităților de pescuit ilegal, nedeclarat și nereglementat (INN) la Propunerea de DECIZIE DE PUNERE ÎN APLICARE A CONSILIULUI de modificare a listei de țări terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat Belize Regatul Cambodgia Republica Guineea Republica Democrată Socialistă Sri Lanka